33 Auaricia

Avaricia est immoderatus amor pecunie acquirende seu retinende que quando inclinat animam ad se, sordescit anima, et hoc propter nature sue excellenciam. Propter quod dicit, Psal. [118:36]: *Inclina cor meum in testimonia tua, et non in avariciam* meam.

Vnde, dicit Boethius, *De consolatione* libro tercio, prosa 3, quod auaricie nihil satis est. Et Augustinus, *Sermo* 76, pereat auaricia et diues est natura. *Filii* Samuelis *non ambulauerunt in viis* patris, *set declinauerunt post auariciam; acceperunt munera et peruerterunt iudicium*, 1 Reg. 8[:3]. Ideo, perdiderunt regimen populi. Ideo, dicitur Ezech. 33[:31]: *Avaritiam* eorum *sequitur cor eorum*.

Vnde, Augustinus, *Super Johannem*, tractatu 10, audi, homo, quid laboras amando auariciam? Cum labore amatur quod tu amas. Sine labore amatur Deus. Auaricia iussura est tribulaciones; et tu obtemperas. Set quero, quo fine? Ut tu impleas archam, set in hoc perdas securitatem. Securior forte eras antequam haberes, quam cum habere cepisti. Set ecce quid iussit tibi auaricia. Implesti domum, timentur latrones; adquisisti aurum, perdidisti sompnum. Ecce[[1]](#endnote-1) quid tibi jussit auaritia, Fac, et fecisti. Set quid iubet Deus? Dilige me, et securus eris.

Vnde Boethius, *De consolacione*, libero 3, prosa 5, auaricia semper odiosos, largitas claros fecit. Augustinus, *De libero arbitrio* 3, c. 28, radix omnium malorum est auaricia, que est plus velle quam fas est. Quam sibi exigit natura in suo genere auari est semper sitire. Job 18[:9]: *Exardescet contra eum sitis*.

¶ Item, Eph. 5[:5] et Colos. 3[:5]: Avaricia *est ydolorum servitus*. Hic quasi equiparantur duo pessima vicia, auaricia et ydolatria, quia sicut ydolatria nititur auferre Deo gloriam ita auarus Iudei rebus querit dominium ut sollus vsurpet que ad aliorum usum concessa.

¶ Item, Deus maior est celo, et celum maius est terra.

¶ Cum ergo anima sit locus Dei terra, que minima est, uite elementa non potest capere animam, Eccle. 5[:9]: *Avarus non implebitur pecunia.* Et, tamen, *semite omnis auari, animas possidentium rapiunt*, Prou. 1[:19]. Semita propinquior est termino quam homo incedit quam lata via. Ideo auarus stricte cogitat quomodo possit adquirere. Vnde, Augustinus, 7 *De ciuitate,* c. 3, in genere humano plures allicit auaricia quam vicia.

¶ Exemplum ad hoc [Job 18:10] ibi ponit anceps decipulam vbi vidit semitam auis et sic capit auem. Sic diabolus vbi videt mentis semitam ibi ponit epulam. Et hic dicitur Jer. 6[:13]: *A minore vsque ad maiorem auaricie student*. Et, ideo, non est si cadant qui innituntur rei labili sicut patet de elephante qui quando innititur arbori precise cadit. Hoc eciam patuit in illo auaro, Luc. 12[:18-20], qui cogitauit horrea sua dilatare et bona sua in annos plurimos congregare cui, tamen, dictum est *Stulte, hac nocte animam tuam repetunt a te.* Set econtra *qui odit auariciam longi fient dies eius,* [Prou. 28.16]. Vnde, Leo papa in quodam *Sermone de passione Christi*, videte, dilectissimi, et prudenter suspicite que germina [et] quales fructus de auaricie stirpe nascantur, quam merito Apostolus radicem omnium malorum esse[[2]](#endnote-2) diffiniuit, [1 Tim. 6:10]. Quia nullum peccatum sine cupiditate committitur, et omnis illicitus appetitus, istius auiditatis est morbus. Amor pecunie vilis est omnis affectio, et anima lucri cupida eciam pro exiguo perire non metuit.[[3]](#endnote-3)

¶ Item, auari adquirunt /f.11va/ diuicias sicut falco predam, custodiunt eas sicut senex oculum suum, expendunt sicut lotrix lexiuam.

¶ De primo, aues aut bestie predales non capiunt preciam eque si fortem, set debiliorem. Quia non leo leonem, nec falco falconem capit, sic diuites non predantur diuites set pauperes.

¶ De secundo, senex non permittit oculum suum tangi, nec diues bona sua sciri.

¶ De tercio, lotrix plus expendit de lexiua sua in vno panno sordidato quam uix replitur mundis, sic auarus plus expendit in vno ribald qui est malliator diaboli quam incerint pauperes. Vnde, tales, ut communiter terci, subiacent infortunio quia vocantur: ther iis robbing, king es catching, poore mann is cursing.

Item, secundum Magister, 2 libro, *Sententie*, capitulo 12, auaricia est non solum immoderata cupiditas pecunie, set eciam altitudinis et sciencie, cum supra modum sublimitas aut sciencie ambitur. Secundum Gregorium, in *Homelia*, auari proprietas. Secundum Innocencius III, in libero *De miseria [conditionis] humane*,quod est ad petendum promptus, ad dandum tardus, ad negandum frontosus. Magnificat datum, vilificat dandum, dat ut lucretur, set non lucratur ut det. In alienis largus, in propriis parcus, gulam refrenat, ut archam impleat, corpus extenuat, ut lucrum accumulet.

¶ Nota eciam hoc de incomodis auari quia ei inest labor in adquirendo, timor possidendo, dolor in amittendo.

¶ De primo, exemplum naturale aranea intexendo telam euiscerat se pro captura musce et quandoque moritur nec muscam capit, sic auarus laborat die nocteque, terra marique, Eccle. 5[:9]: *Avarus* numquam *implebitur pecunia*. Nam secundum Bernardum, cum omnia creata suis limitibus terminentur, sola auaricia finem non habet nam si terram lucratus sic appetit maria et sic deinceps.

¶ Iccirco bene comparatur igni qui numquam dicit, Sufficit, Prou. 30[:16]. *Vnus est et secundum non habet filium*, nec *fratrem, laborare tamen non cessat, nec satiantur oculi eius diuiciis, nec recogitat*, in corde suo *cui laboro*, [Eccle. 4:8]. Vnde, hic notari potest de lapide habente oculum nec compensari valente donec terra obliuiretur quoniam misit rex Bragmanarum ad Alexandrum Magnum dicens quod Alexander illi lapidi assimilaretur.

Vnde Bernardus, accipiter auis rapacissima contentus est aeris, lupus silua, lucius aqua, set miser homo hiis omnibus rapacior; omnia elementa suis supplicat vsibus. Immo secundum Gregorium, ad huc peteret celum, et si daretur, vellet Deo equari, et postea si posset aliud, supra Deum quereret, vt Deum deprimeret. Hic poterit inferi de malo iudice qui bigam recepit ex vna parte, et tres feroces equos ex alia parte, et cum clamaret primus in litigando quod biga non recte incedebat, respondit iudex, Nec mirum nam tres feroces equos trahunt bigam nisi voluerint.

Secundo, inest auro timor in possidendo. Vnde Hieronimus, auarus insidiantes semper metuit, nam aspiciendo diuitem, putat raptorem, aspiciendo pauperem, putat furem. Vnde legitur de quodam auaro qui defodit ollam thoro suo repletam subtus genua sua vbi solebat orare in camera sua, isto modo, Rogo te ne permittas hanc ollam a me alienari nec permittas me mori donec ollam impleuere. Tandem illa impleta, morus est. Set secundo marito lasciuio in eodem loco oranti clarius impegit in genu qua de causa olla inuenta est supra quam ille secundus maritus orauit, Rogo te, Domine, ne permittas ollam hanc alienari nec me mori donec illam in bona societate consumpsero.

¶ De huius dicit Augustinus, qui terrenis inhabitat celestia contempnunt set in fine vtrisque carebunt, Psal. [13:3]: *Non est timor Dei ante oculos eorum*. Propter ista dicit Seneca, *Epistula* 137, nulla auaricia sine pena est; maiore tormento possidetur pecunia quam queritur.

¶ Tercio, inest auaro dolor in amittendo. Vnde Hieronimus, si auarus peccuniam amiserit, nimis augetur. Si fures rapiant aut ignis consumit, dolens dicit se raptum aut combustum esse. Non dicit sua sunt[[4]](#endnote-4) comubusta aut rapta, set[[5]](#endnote-5) /f. 11vb/ se, ac si, plus curis de suis quam de se. Vnde et merito auarus comparatur iricio qui cum omnia poma collegerit in spinis suis, set omnia amittet.

¶ Item, auaricia comparatur multis rebus quia mari morti inferno que numquam saciantur nec redundant ad faciendum elemosinam aut restitucionem.

¶ Item, comparatur talpe auarus quia niger per nequicia, cecus per ignoranciam, et quot habet possesiones tot habet cuniculos in quibus sepelit seipsum per continuam sollicitudinem. Et quod fodit ponit supra se quasi deum suum faciens, Prou. 12[:12]: *Desiderium impii munimentum* ipsius. Et Prou. 17[:24]: *Oculi stultorum in finibus terre*. Et Zach. 5[:6]: *Oculus eorum in universa terra*.

¶ Item, auaricia comparatur sterquilinio quod congregatum corrumpitur et fetet, set dispersum impinguat agros, Ezech. 7[:19]: *Aurum eorum in sterquilinium* vertetur. Ideo consuliter, Luc. 16[:9]: *Facite vobis amicos de mammona* [*iniquitatis*]. Et ipse auarus est sicut canis iacens super sterquilinium qui ad transeuntes latrat, set ipsemet non comodit inde.

¶ Item, mirum est de auaricia quod licet antiquetur non senescit. Vnde Seneca, cum cetera vicia senescent, in senibus sola auaricia iuuenescit. Ignis nempe facilius ardet in sicco. Vnde est de auaro, sicut de symea que duos habens gemellos filium, quem plus diligit ut communiter tenet in brachiis reliquum ponit in dorso set cum insectatur a venatore [proicit] filium quem plus diligit.

¶ Item, secundum Ambrosium libro secundo, *De* [*officiis*], avaricia est in non communicando res spirituales.

¶ Quid, inquit, prodest habere sapienciam, si consilium neges indigenti et petenti. Sapiencia enim quo in plures diffinitur eo redundancior manat, Eccli. 20[:32]: *Sapientia absconsa, et thesaurus inuisus, que vtilitas in vtrisque?* Iccirco secundum Luc. 12[:15]: *Cavete ab omni avaritia.* Et sic patet expremissis quod auaricia committitur tribus modis, scilicet, appetendo illicita seu illicite; adquirendo illicita seu illicite. Vnde et comparetur igni, Job 15[:34]: *Ignis devorabit* *tabernacula eorum qui* *munera libenter accipiunt*. Et Prou. 30[:16] *Ignis* est qui *numquam* bibit et postmodum refundit.

¶ Quid, ergo, secundum Hieronimum, aliud est auarus quam bursa diuitum, collarium latronum, rixa parentum, sibulus hominum.

¶ Item, comparatur sanguisuge [Prou. 30:15] replete, si proiciatur super vrticas totum euomit, sic satellites cum agitantur a dominis totum amittunt quod rapuerunt ab inferioribus.

¶ Item, auarus cum multa habeat, semper, tamen, eget. Vnde, Hieronimus in *Epistula* *ad Paulinum*, auaro tam deest quod habet quam quod non habet.

Item, auaricia destruit omnes leges. Secundum illud Petronii, Quid faciunt leges cum sola pecunia regnat, ac vbi paupertas vincere nulla potest. Vnde, quidam habet hec fera pessima auaricia Giezi leprosum de discipulo fecit [4 Reg. 5:21-27]; Ananias et Saphiram perdit [Act. 5:1-11]; Judam proditorem fecit [Matt. 26:14-16]; principes Iudeorum corripuit [Isai. 1:23]. Vnde, Bernardus, *Super Cantica,* homilia 27, vocat auariciam dominam eo quod plures obedient ei quam euangelio.[[6]](#endnote-6) Nam ad Rom. 10[:16]: *Non omnes obediunt Evangelio*. Set in prouerbia [Eccle. 10:19] dicitur *pecunie obediunt omnia,* set omnia plus importat quam omnis.

¶ Item, *Politici,* libero 7 capitulo 16, quanto animancia sunt celo viciniora tanto minus congregant, Matt. 6[:26]: neque *serunt, neque metunt, neque congregant in* [*h*]*orrea.* Set animancia terram in colencia congregant utpote mures et formice set et inter aues quamuis accipitur sic rapax tamen solo aere contentus est, lupus terra, set homo cunctis rapacior, nullo istorum cohibetur quin celum raperet si posset.

¶ Item, Ambrosius, *De officiis*, libro tercio, fere non excludunt feras a communi luctu quem terra ministrat. Homo tamen excludit hominem. Canes ante mensam nostram impastos stare non sinimus, set homines excludimus, Ysai. 56[:11]: *Omnes in viam suam declinaverunt vnusquisque ad avariciam suam*.

¶ Item, auarus de sibi collatis nec Deo gracias agit, nec Dei seruus tribuit, nec sibi ipsi de propriis subuenit, Osee 13[:6-7]: *Saturati* /f. 12ra/ *sunt; et leuauerunt cor suum, [et] obliti sunt mei. Et ego* [*ero*] *eis quasi loena*. Et Gen. 40[:23]: *succedentibus prosperis, oblitus est pincernarum interpretis sui*, id est, Christi. Vnde, Augustinus, ad te, auarum, dicit Christus tibi: Da mihi ex eo quod dedi tibi. De meo quero: Da, et reddo. Habuisti me largitorem, habeam et te feneratorem.

¶ Item, stultus est auarus qui omnibus qui habet minus seipsum diligit. Nam uult quod omnia sua sint bona seipso eximite malo. Huic consonat Augustinus, *De verbis Domini*, rogo te, prepone te calige tue, quam vis habere bona teipso neclecto.

¶ Item, Augustinus, *Super canonicam Johannem*, homilia 8, Quid auarius illo cui Deus sufficere non potest. Intellige quod supra te sic Deus, infra te sunt pecora. Ergo te subdere hiis que infra te sunt est te equiparare bestiis. Item, Augustinus, *De Trinitate,* libro duodecimo, capitulo x, Honor hominis similitudo Dei, dedecus est hominis similitudo pecoris. Ergo innaturale est homini auaricia. Ad quam detestandam abscondit natura preciosa metalla in terra. Vnde, Seneca, *Opera*, nichil quod auariciam nostram irritaret posuit natura in aperto set sub pedibus nostris in terra substancit. Uultus nostros ad celum erexit.

Item, Bernardus, *Super Cantica*, homilia 12, tanto sunt homines magis domini diuiciarum quanto minus cupidi, tanto minus domini quanto magis cupidi. Ideo domina avaricia non permittit eos facere que in aliis approbant. Et Seneca, *Epistula* 122a, homines sicut diuicias habent quomodo dicimur febrem habere, cum tamen pocius febris illos habeat.

¶ Item, *Epistula* secunda, non qui parum habet set qui plus cupit pauper est. Cui autem cum paupertate conuenit diues est, Prou. 11[:24]: *Alii diuidunt propria, et ditiores fiunt; alii rapiunt non sua, et semper in egestate sunt*. Vnde, dicit Gregorius, *Moralia* 18, terrena que seruando amittimus largiendo seruamus Deum. Cum rebus nostris durare non possimus quia aut illas moriendo amittimus aut ille nos venientes deserunt.

¶ Ista considerauerunt viri sancti qui secundum consilia Sancte Scripture vixerunt, Ysai. 33[:15], Beatus *qui projicit avaritiam ex se, et excutit manus suas ab omni munere*. Et Prou. 15[:27]: *Qui odit munera, vivet*. Et Luc. 12[:15]: *Videte, et* quia *cavete ab omni avaritia.* Nec quia sicut homo non videt bene rem nisi proporcionaliter distantem, ideo auarus male iudicat de rebus quia ponit eas nimis prope oculum suum. Et sicut per interposicionem operati corporis inter oculum et solem cauetur eclipsis, sic est de auaro, Ps. [57:9]: *Supercecidit ignis*, id est, ardentis avaricie, *et non viderunt solem*, scilicet, iusticie. Nec mirum quia vrsus, excecatur per peluem ardentem, sic cupidus per amorem terrenorum. Vnde cogitur circuiter et molere sicut legitur de Sampsone, Iudic. 16[:21]. Nota ibi historia, non ergo mirum si non videt quia habet trabem in oculo, [Matt. 7:3]. Aranea[[7]](#endnote-7) dependet viscera extrahit telam componit ad capiendum muscas, set non strabones, Psal. [89:9]: *Anni nostri sicut aranea meditabuntur.*

1. Ecce ... et fecisti ] Augustine *om*. F.128. [↑](#endnote-ref-1)
2. esse ] Leo *om*. F.128. [↑](#endnote-ref-2)
3. metuit ] *corr*. corrupted word F.128. [↑](#endnote-ref-3)
4. sunt ] *corr*. corrupted word F.128. [↑](#endnote-ref-4)
5. set ] *add.* set F.128. [↑](#endnote-ref-5)
6. euangelio ] *add*. ~~set in prouerbia~~ F.128. [↑](#endnote-ref-6)
7. Aranea ] *corr*. aqua F.128 [↑](#endnote-ref-7)